CELEX: 52012PC0569
Language: mt
Date: 2012-10-09
Title: Proposta għal DEĊIŻJONI TAL-KUNSILL dwar il-konklużjoni tal-Ftehim ta' Koperazzjoni dwar Sistema Globali ta' Navigazzjoni Ċivili bis-Satellita (GNSS) bejn il-Komunità Ewropea u l-Istati Membri tagħha u l-Ukraina

|
			
		
		
		52012PC0569
		
			Proposta għal DEĊIŻJONI TAL-KUNSILL dwar il-konklużjoni tal-Ftehim ta' Koperazzjoni dwar Sistema Globali ta' Navigazzjoni Ċivili bis-Satellita (GNSS) bejn il-Komunità Ewropea u l-Istati Membri tagħha u l-Ukraina /* COM/2012/0569 final - 2012/0274 (NLE) */
			
				
		
		
			
			   	FTEHIM TA' KOPERAZZJONI DWAR SISTEMA GLOBALI
TA' NAVIGAZZJONI ĊIVILI BIS-SATELLITA (GNSS) BEJN IL-KOMUNITÀ EWROPEA U
L-ISTATI MEMBRI TAGĦHA U L-UKRAINA
IL-KOMUNITÀ EWROPEA, minn hawn 'il quddiem
"il-Komunità",
u
IR-RENJU TAL-BELĠJU,
IR-REPUBBLIKA ĊEKA,
IR-RENJU TAD-DANIMARKA,
IR-REPUBBLIKA FEDERALI TAL-ĠERMANJA,
IR-REPUBBLIKA TAL-ESTONJA,
IR-REPUBBLIKA ELLENIKA,
IR-RENJU TA' SPANJA,
IR-REPUBBLIKA FRANĊIŻA,
L-IRLANDA,
IR-REPUBBLIKA TALJANA,
IR-REPUBBLIKA TA' ĊIPRU,
IR-REPUBBLIKA TAL-LATVJA,
IR-REPUBBLIKA TAL-LITWANJA,
IL-GRAN DUKAT TAL-LUSSEMBURGU,
L-UNGERIJA,
IR-REPUBBLIKA TA' MALTA,
IR-RENJU TAL-PAJJIŻI L-BAXXI,
IR-REPUBBLIKA TAL-AWSTRIJA,
IR-REPUBBLIKA TAL-POLONJA,
IR-REPUBBLIKA PORTUGIŻA,
IR-REPUBBLIKA TAS-SLOVENJA,
IR-REPUBBLIKA SLOVAKKA,
IR-REPUBBLIKA TAL-FINLANDJA,
IR-RENJU TAL-ISVEZJA,
IR-RENJU UNIT TAL-GRAN BRITTANJA U TAL-IRLANDA
TA' FUQ,
Partijiet kontraenti għat-Trattat li
jistabbilixxi l-Komunità Ewropea, minn hawn 'il quddiem imsejħa
"Stati Membri", minn naħa,
u
L-UKRAINA, min-naħa l-oħra, minn
hawn 'il quddiem imsejħa "il-Partijiet",
IQISU l-interessi komuni fl-iżvilupp ta'
sistema globali ta' navigazzjoni bis-satellita għall-użu ċivili,
JAGĦRFU l-importanza ta' GALILEO
bħala kontribuzzjoni għan-navigazzjoni u l-infrastruttura
tal-informazzjoni fil-Komunità Ewropea u l-Ukraina,
JAGĦRFU l-attivitajiet avvanzati ta'
navigazzjoni bis-satellita tal-Ukraina,
IQISU ż-żieda fl-iżvilupp
tal-applikazzjonijiet tal-GNSS fl-Ukraina, fil-Komunità Ewropea u f'żoni
oħra fid-dinja,
FTIEHMU KIF ĠEJ:
Artikolu 1
Għan
tal-ftehim
L-għan
tal-ftehim huwa li jħeġġeġ, jiffaċilita u jtejjeb
il-koperazzjoni bejn il-Partijiet fin-navigazzjoni globali ċivili
bis-satellita.
Artikolu 2
Definizzjonijiet
Għall-finijiet ta' dan il-Ftehim:
"Awmentazzjoni" ifisser
mekkaniżmi reġjonali jew lokali bħas-Sistema Ewropea ta'
Navigazzjoni b'Kopertura Ġeostazzjonarja (EGNOS). Dawn il-mekkaniżmi
jippermettu lill-utenti jiksbu prestazzjoni aħjar, bħal aktar
preċiżjoni, disponibbiltà, integrità u affidabbiltà.
"GALILEO" ifisser sistema Ewropea
awtonoma ta' navigazzjoni ċivili u żamma tal-ħin bis-satellita
taħt il-kontroll ċivili, għall-provvista ta' servizzi GNSS
iddisinjati u żviluppati mill-Komunità u l-Istati Membri tagħha.
It-tħaddim ta' GALILEO jista' jiġi trasferit lejn parti privata. 
GALILEO jipprevedi servizzi miftuħa,
kummerċjali, ta' sikurezza tal-ħajja u ta' tiftix u
salvataġġ, kif ukoll Servizz Pubbliku Regolat sikur
b'aċċess ristrett imfassal apposta biex jintlaħqu
l-ħtiġijiet tal-utenti awtorizzati tas-settur pubbliku.
"Servizz miftuħ GALILEO"
ifisser servizz miftuħ għall-pubbliku ġenerali bla ħlas
għall-provvista tiegħu. 
"Servizz GALILEO ta' sikurezza
tal-ħajja" ifisser servizz ibbażat fuq is-servizz miftuħ li
joffri aktar informazzjoni dwar l-integrità, awtentikazzjoni tas-sinjali,
garanziji tas-servizz u karatteristiċi oħra meħtieġa
għall-applikazzjonijiet tas-Sikurezza tal-Ħajja bħall-avjazzjoni
u t-trasport marittimu.
"Servizz kummerċjali GALILEO"
ifisser servizz li jiffaċilita l-iżvilupp ta' applikazzjonijiet
professjonali u li joffri prestazzjoni aħjar meta mqabbel mas-Servizz
Miftuħ, l-aktar fejn jidħlu r-rati ogħla tad-dejta, il-garanziji
tas-servizz u l-preċiżjoni.
"Servizz GALILEO ta' tiftix u
salvataġġ" ifisser servizz li jtejjeb l-operazzjonijiet ta'
tiftix u salvataġġ billi jkun kapaċi jillokalizza l-emittenti
tas-sinjali ta' salvataġġ u jwassal il-messaġġi bi
tweġiba b'aktar ħeffa u preċiżjoni.
"Servizz pubbliku regolat GALILEO"
ifisser servizz sigur ta' pożizzjonar u żamma tal-ħin
b'aċċess ristrett iddisinjat b'mod speċifiku biex jilħaq
il-ħtiġijiet tal-utenti awtorizzati tas-settur pubbliku.
"Elementi lokali GALILEO" ifisser
mekkaniżmi lokali li lill-utenti tas-sinjali GALILEO tan-navigazzjoni u
ż-żamma tal-ħin bis-satellita jipprovdulhom informazzjoni
tal-input apparti dik li ġejja mill-kostellazzjoni ewlenija użata.
L-elementi lokali jistgħu jintużaw għal prestazzjoni
addizzjonali madwar l-ajruporti, il-portijiet tal-baħar u f'ambjenti
urbani jew ambjenti oħra bi sfidi ġeografiċi. GALILEO se
jagħti approċċ ġenerali għall-iżvilupp ta'
elementi lokali biex jappoġġaw il-bidu tas-suq u biex
jiffaċilitaw l-istandardizzazzjoni.
"Tagħmir tan-navigazzjoni,
il-pożizzjonar u ż-żamma tal-ħin fuq livell globali"
ifisser kull tagħmir għall-użu ċivili ddisinjat biex
jibgħat, jirċievi, jew jipproċessa sinjali tan-navigazzjoni jew
iż-żamma tal-ħin bis-satellita biex jipprovdi servizz, jew biex
jopera b'awmentazzjoni reġjonali.
"Miżura regolatorja" ifisser
kull liġi, regolament, regola, proċedura, deċiżjoni, jew
azzjoni amministrattiva simili min-naħa ta' xi Parti.
"Interoperabbiltà" ifisser
sitwazzjoni, fuq livell tal-utent, fejn riċevitur b'sistema dupliċi
jista' juża sinjali minn żewġ sistemi flimkien għall-istess
prestazzjoni, jew waħda aħjar, ta' meta tintuża sistema
waħda biss. L-interoperabbiltà tas-sistemi ta' navigazzjoni globali u
reġjonali bis-satellita ttejjeb il-kwalità tas-servizzi disponibbli
għall-utenti.
"Proprjetà intellettwali"
għandu jkollu t-tifsira misjuba fl-Artikolu 2 tal-Konvenzjoni li
Tistabbilixxi l-Organizzazzjoni Dinjija tal-Proprjetà Intellettwali, li saret
fi Stokkolma, fl-14 ta' Lulju 1967.
"Responsabbiltà" ifisser l-obbligu
legali ta' persuna jew entità legali li tikkumpensa għad-dannu
kkawżat lil persuna jew entità legali oħra skont prinċipji u
regoli legali speċifiċi. Dan l-obbligu jista' jkun stipulat fi ftehim
(responsabblità kontrattwali) jew f'norma legali (responsabbiltà mhux
kontrattwali).
"Informazzjoni klassifikata" ifisser
informazzjoni, fi kwalunkwe forma, li teħtieġ protezzjoni kontra
l-iżvelar mhux awtorizzat li jista' jkun dannuż fi gradi varji
għall-interessi essenzjali, inkluża s-sigurtà nazzjonali,
tal-Partijiet jew ta' Stat Membru individwali. Il-klassifikazzjoni tagħha
hija indikata bi mmarkar ta' klassifikazzjoni. Informazzjoni bħal din hija
klassifikata mill-Partijiet skont il-liġijiet u r-regolamenti applikabbli
u għandha tiġi protetta minn kull nuqqas ta' kunfidenzjalità,
integrità u disponibbiltà.
Artikolu 3
Prinċipji
tal-koperazzjoni
Il-Partijiet jaqblu li japplikaw
il-prinċipji li ġejjin lill-attivitajiet ta' koperazzjoni koperti
minn dan il-ftehim:
1. Benefiċċju reċiproku
bbażat fuq bilanċ kumplessiv ta' drittijiet u obbligi.
2. Sħubija fil-Programm GALILEO skont
il-proċeduri u r-regoli li jiggvernaw il-ġestjoni ta' GALILEO.
3. Opportunitajiet reċiproċi
għad-dħul f'attivitajiet ta' koperazzjoni fil-Komunità Ewropea u
fil-proġetti GNSS Ukraini għall-użu ċivili.
4. Skambju f'waqtu ta' informazzjoni li tista'
taffettwa l-attivitajiet ta' koperazzjoni.
5. Protezzjoni xierqa tad-drittijiet
tal-proprjetà intellettwali kif imsemmija fl-Artikolu 8(2) ta' dan
il-Ftehim.
Artikolu 4
L-ambitu
tal-attivitajiet ta' koperazzjoni
1. Is-setturi għall-attivitajiet ta'
koperazzjoni fin-navigazzjoni u ż-żamma tal-ħin bis-satellita
huma: l-ispettru tar-radju, ir-riċerka u t-taħriġ
xjentifiċi, il-koperazzjoni industrijali, l-iżvilupp kummerċjali
u tas-suq, l-istandards, iċ-ċertifikazzjoni u l-miżuri
regolatorji, l-iżvilupp ta' sistemi globali u reġjonali
tal-awmentazzjoni mill-art tal-GNSS, is-sigurtà, ir-responsabbiltà u l-irkupru
tal-ispejjeż. Il-Partijiet jistgħu jadattaw din il-lista ta'
kwistjonijiet bi ftehim komuni.
2. Fuq talba tal-Partijiet, tista' titwessa'
l-koperazzjoni għal:
2.1.    Teknoloġiji sensittivi GALILEO u
elementi taħt l-UE, l-UE u l-Istati Membri tal-ESA, l- MTCR u r-regolament
dwar il-kontroll tal-esportazzjoni tal-ftehim WASSENAAR kif ukoll
il-kriptografija u t-teknoloġiji u l-elementi l-kbar dwar is-sigurtà
tal-informazzjoni,
2.2. L-Arkitettura tas-Sigurtà tas-Sistemi
GALILEO (segmenti tal-ispazju, l-art u l-utenti),
2.3. Il-karatteristiċi tal-kontroll
tas-sigurtà tas-segmenti globali ta' GALILEO,
2.4. Is-Servizzi Pubbliċi Regolati
fid-definizzjoni, fl-iżvilupp, fl-implimentazzjoni, fl-ittestjar u
l-evalwazzjoni, u fil-fażijiet operazzjonali (ġestjoni u użu)
tagħhom, kif ukoll 
2.5. L-Iskambju ta' informazzjoni klassifikata
dwar in-navigazzjoni bis-satellita u Galileo jkun soġġett għal
ftehim separat xieraq konkluż bejn il-Partijiet.
3. Dan il-Ftehim ma għandux jaffettwa
l-istruttura istituzzjonali stabbilita mil-liġi tal-Komunità Ewropea
għall-fini tal-operazzjonijiet tal-programm GALILEO. Dan il-Ftehim la
jaffettwa l-liġijiet applikabbli, ir-regolamenti u l-politiki li
jimplimentaw l-impenji dwar in-nonproliferazzjoni u l-kontroll tal-esportazzjoni
ta' elementi b'użu dupliċi u lanqas miżuri nazzjonali dwar
sigurtà u kontroll ta' trasferimenti intanġibbli tat-teknoloġija.
Artikolu 5
Forom ta'
attivitajiet ta' koperazzjoni
1. Soġġetti għall-miżuri
regolatorji applikabbli tagħhom, il-Partijiet għandhom
iħeġġu, kemm jista' jkun, l-attivitajiet koperattivi skont dan
il-Ftehim bil-ħsieb li jagħtu opportunitajiet komparabbli
għall-parteċipazzjoni fl-attivitajiet tagħhom fis-setturi
elenkati fl-Artikolu 4.
2. Il-Partijiet jaqblu li jwettqu attivitajiet
koperattivi kif imsemmija fl-Artikoli 6 sa 13 ta' dan il-Ftehim.
Artikolu 6
Spettru
tar-radju
1. Imsejsa fuq is-suċċessi passati
fil-qafas tal-Unjoni Internazzjonali tat-Telekomunikazzjoni, il-Partijiet
jaqblu li jissoktaw il-koperazzjoni u l-appoġġ reċiproku fi
kwistjonijiet tal-ispettru tar-radju.
2. F'dan il-kuntest il-Partijiet għandhom
jippromwovu allokazzjonijiet xierqa ta' frekwenzi għal GALILEO sabiex
jiżguraw id-disponibbiltà tas-servizzi ta' GALILEO
għall-benefiċċju tal-utenti mad-dinja kollha u partikolarment
fl-Ukraina u fil-Komunità.
3. Barra minn hekk, il-Partijiet jagħrfu
l-importanza tal-protezzjoni tal-ispettru tar-radju tan-navigazzjoni minn xkiel
u interferenza. Għal dan il-għan, għandhom jippruvaw
jidentifikaw sorsi ta' interferenza u soluzzjonijiet reċiprokament
aċċettabbli sabiex jegħlbu din l-interferenza.
4. Dan il-Ftehim ma jkollu xejn li jista'
jinftiehem bħala deroga mid-dispożizzjonijiet applikabbli tal-Unjoni
Internazzjonali tat-Telekomunikazzjoni, inklużi r-Regolamenti tar-Radju
tal-Unjoni Internazzjonali tat-Telekomunikazzjoni.
Artikolu 7
Riċerka
u taħriġ xjentifiċi
Il-Partijiet għandhom jippromwovu
attivitajiet konġunti ta' riċerka u taħriġ fil-qasam
tal-GNSS permezz ta' programmi Komunitarji u Ukraini ta' riċerka inkluż
il-Programm Qafas tal-Komunità Ewropea għar-Riċerka u Żvilupp,
il-Programmi ta' Riċerka tal-Aġenzija Spazjali Ewropea u programmi
oħra rilevanti tal-awtoritajiet Komunitarji u Ukraini.
L-attivitajiet konġunti ta' riċerka
u taħriġ għandhom jagħtu sehemhom fl-ippjanar
tal-iżviluppi futuri ta' GNSS għall-użu ċivili.
Il-Partijiet jaqblu li jiddefinixxu
l-mekkaniżmu xieraq immirat biex jiżgura kuntatti u
parteċipazzjoni effettivi fil-programmi ta' riċerka u
taħriġ.
Artikolu 8
Koperazzjoni
industrijali
1. Il-Partijiet għandhom
iħeġġu u jappoġġaw il-koperazzjoni bejn l-industriji
taż-żewġ naħat, inkluż permezz ta' impriżi
konġunti u parteċipazzjoni reċiproka f'assoċjazzjonijiet
industrijali rilevanti, bil-għan li tissawwar is-sistema GALILEO kif ukoll
għall-promozzjoni tal-użu u l-iżvilupp tal-applikazzjonijiet u
s-servizzi ta' GALILEO.
2. Biex titħeffef il-koperazzjoni
industrijali, il-Partijiet għandhom jagħtu u jiżguraw
protezzjoni xierqa u effettiva u infurzar tad-drittijiet tal-proprjetà
intellettwali, industrijali u kummerċjali fl-oqsma u s-setturi rilevanti
għall-iżvilupp u tħaddim ta' Galileo/EGNOS, skont l-ogħla
standards internazzjonali, inklużi l-mezzi effettivi ta’ infurzar ta' dawn
l-istandards.
3. L-esportazzjoni mill-Ukraina lejn
pajjiżi terzi ta' elementi u teknoloġiji sensittivi żviluppati
speċifikament u ffinanzjati mill-programm GALILEO jridu jitressqu
għal awtorizzazzjoni minn qabel mill-awtorità kompetenti ta' sigurtà ta'
GALILEO, jekk dik l-awtorità tkun irrakkomandat li dawn l-elementi u teknoloġiji
jridu jkunu soġġetti għal awtorizzazzjoni tal-esportazzjoni
skont il-miżuri regolatorji applikabbli. Kull ftehim separat imsemmi
fl-Artikolu 4(2) ta' dan il-Ftehim għandu jelabora wkoll
mekkaniżmu xieraq għall-Ukraina biex tirrakomanda elementi potenzjalment
li jridu jkunu soġġetti għal awtorizzazzjoni tal-esportazzjoni.
4. Il-Partijiet għandhom
iħeġġu rabtiet imsaħħa bejn il-bosta partijiet
interessati fil-programm GALILEO fl-Ukraina u fil-Komunità fil-kuntest
tal-koperazzjoni industrijali. 
Artikolu 9
Żvilupp
kummerċjali u tas-suq
1. Il-Partijiet għandhom
iħeġġu l-kummerċ u l-investiment fl-infrastruttura
tal-Komunità u l-Ukraina għan-navigazzjoni bis-satellita,
fit-tagħmir, fl-elementi lokali ta' GALILEO u fl-applikazzjonijiet.
2. Għal dan il-għan il-Partijiet
għandhom jgħollu l-livell ta' għarfien pubbliku dwar
l-attivitajiet ta' navigazzjoni bis-satellita ta' GALILEO, jidentifikaw ostakli
potenzjali għat-tkabbir tal-applikazzjonijiet tal-GNSS u jieħdu
miżuri xierqa biex iħeffu dan it-tkabbir.
3. Sabiex jidentifikaw u jwieġbu b'mod
effettiv għall-ħtiġijiet tal-utenti, il-Komunità u l-Ukraina
għandhom jikkunsidraw li jistabbilixxu forum miftuħ għall-utenti
tal-GNSS.
Artikolu 10
Standards,
Ċertifikazzjoni u Miżuri Regolatorji
1. Il-Partijiet jagħrfu l-valur ta'
approċċi għal koordinazzjoni fl-istandardizzazzjoni
internazzjonali u f'fora taċ-ċertifikazzjoni dwar servizzi globali
ta' navigazzjoni bis-satellita. B'mod partikolari, il-Partijiet se
jappoġġaw b'mod konġunt l-iżvilupp tal-istandards ta' GALILEO
u jippromwovu l-applikazzjoni tagħhom fl-Ukraina u mad-dinja kollha, billi
jisħqu fuq l-interoperabbiltà ma' sistemi oħra tal-GNSS. Wieħed
mill-għanijiet tal-koordinazzjoni huwa l-promozzjoni tal-użu wiesa' u
innovattiv tas-servizzi ta' GALILEO bħala standard dinji ta' navigazzjoni
u żamma tal-ħin għall-finijiet ta' ftuħ, kummerċ u
sikurezza tal-ħajja. Il-Partijiet jaqblu li joħolqu kundizzjonijiet
favorevoli għall-iżvilupp tal-applikazzjonijiet ta' GALILEO.
2. Għaldaqstant, biex jippromwovu u
jwettqu l-għanijiet ta' dan il-Ftehim, il-Partijiet għandhom, kif
inhu xieraq, jikkoperaw fuq il-kwistjonijiet kollha tal-GNSS li jinqalgħu
speċjalment fl-Organizzazzjoni Internazzjonali tal-Avjazzjoni Ċivili,
fil-EUROCONTROL, fl-Organizzazzjoni Marittima Internazzjonali u fl-Unjoni
Internazzjonali tat-Telekomunikazzjoni.
3. Fuq livell bilaterali, il-Partijiet
għandhom jiżguraw li miżuri relatati mal-istandards
operazzjonali u tekniċi, maċ-ċertifikazzjoni u r-rekwiżiti
għal-liċenzjar u mal-proċeduri dwar il-GNSS ma joħolqux
ostakli bla bżonn għall-kummerċ. Ir-rekwiżiti
domestiċi għandhom ikunu bbażati fuq kriterji
oġġettivi, mhux diskriminatorji, stabbiliti minn qabel u trasparenti.
Artikolu 11
Żvilupp
ta' sistemi globali u reġjonali tal-awmentazzjoni mill-art tal-GNSS
1. Il-Partijiet għandhom jikkollaboraw
biex jiddefinixxu u jimplimentaw strutturi ta' sistemi mill-art li jippermettu
garanzija ottima tal-integrità ta' GALILEO/EGNOS u kontinwità tas-servizzi ta'
GALILEO u EGNOS u interoperabbiltà ma' sistemi oħra tal-GNSS.
2. Għal dan il-għan fuq livell
reġjonali, il-Partijiet għandhom jikkoperaw bil-ħsieb li jwettqu
sistemi reġjonali tal-awmentazzjoni mill-art fl-Ukraina bbażati fuq
is-sistema GALILEO. Sistema reġjonali bħal din hija maħsuba biex
tipprovdi integrità reġjonali u servizzi mill-aktar preċiżi
flimkien ma' dawk li tagħti b'mod globali s-sistema GALILEO. Bħala
prekursur, il-Partijiet jipprevedu l-estenzjoni tal-EGNOS fir-reġjun
tal-Ukraina permezz ta' infrastruttura fl-art li tinvolvi Stazzjonijiet Ukraini
ta' Monitoraġġ tal-Firxa u l-Integrità. 
3. Fuq livell lokali, il-Partijiet
għandhom iħeffu l-iżvilupp ta' elementi lokali ta' GALILEO.
Artikolu 12
Sigurtà
1. Il-Partijiet huma konvinti
mill-ħtieġa ta' protezzjoni tas-Sistema Globali ta' Navigazzjoni
Ċivili bis-Satellita kontra użu ħażin, interferenza, xkiel
u atti ostili.
2. Il-Partijiet għandhom jieħdu kull
pass prattikabbli biex jiżguraw il-kwalità, il-kontinwità u s-sikurezza
tas-servizzi ta' navigazzjoni bis-satellita u l-infrastruttura relatata fit-territorji
tagħhom.
3. Il-Partijiet jagħrfu li l-koperazzjoni
biex jiżguraw is-sigurtà tas-sistema u tas-servizzi ta' GALILEO huma
għanijiet komuni importanti.
4. Għalhekk il-Partijiet għandhom
jikkunsidraw li jistabbilixxu kanal xieraq ta' konsultazzjoni biex jindirizzaw
kwistjonijiet dwar is-sigurtà tal- GNSS. L-arranġamenti u l-proċeduri
prattiċi jridu jiġu definiti bejn l-awtoritajiet kompetenti
tas-sigurtà taż-żewġ Partijiet skont l-Artikolu 4(2).
Artikolu 13
Responsabbiltà
rkupru tal-ispejjeż
Il-Partijiet għandhom jikkoperaw, kif
xieraq, biex jiddefinixxu u jimplimentaw sistema ta' responsabbiltà u
arranġamenti għall-irkupru tal-ispejjeż, partikolarment
fil-qafas ta' organizzazzjonijiet internazzjonali u reġjonali, sabiex titħeffef
il-provvista tas-servizzi tal-GNSS ċivili.
Artikolu 14
Mekkaniżmu
ta' koperazzjoni u skambju ta' informazzjoni
1. Il-koordinazzjoni u t-tħaffif ta'
attivitajiet koperattivi taħt dan il-Ftehim għandhom isiru f'isem
l-Ukraina, mill-Gvern tal-Ukraina u, f'isem il-Komunità u l-Istati Membri
tagħha, mill-Kummissjoni Ewropea. 
2. Skont l-għan fl-Artikolu 1, dawn
iż-żewġ entitajiet għandhom jistabbilixxu, fil-qafas
tal-Ftehim ta' Assoċjazzjoni u Koperazzjoni li jistabbilixxi
assoċjazzjoni bejn il-Komunitajiet Ewropej u l-Istati Membri tagħhom
u l-Ukraina, Kumitat ta' Tmexxija tal-GNSS minn hawn 'il quddiem
"il-Kumitat", għall-ġestjoni ta' dan il-Ftehim. Il-Kumitat
għandu jkun magħmul minn rappreżentanti uffiċjali ta' kull
Parti u għandu jistabbilixxi r-regoli ta' proċedura tiegħu
stess.
Il-Kumitat ta' Tmexxija għandu jkollu
l-funzjoni li :
2.1.    Jippromwovi, iressaq
rakkomandazzjonijiet u jissorvelja l-attivitajiet koperattivi differenti kif
inhu msemmi fl-Artikoli 4 sa 13 ta' dan il-Ftehim;
2.2.    Jagħti pariri lill-Partijiet dwar
kif jistgħu jżidu u jtejbu l-koperazzjoni skont il-prinċipji
stipulati f'dan il-Ftehim;
2.3.    Jirrevedi l-funzjonament u
l-implimentazzjoni effiċjenti ta' dan il-Ftehim.
3. Il-Kumitat għandu, bħala regola
ġenerali, jiltaqa' darba fis-sena. Il-laqgħat għandhom isiru darba
fil-Komunità u darba fl-Ukraina. Laqgħat addizzjonali jistgħu
jiġu organizzati fuq talba ta' kwalunkwe Parti.
L-ispejjeż imġarrba mill-Kumitat jew
f'ismu għandhom jitħallsu mill-Parti li magħha
r-rappreżentanti uffiċjali huma konnessi. L-ispejjeż minbarra
dawk għall-ivvjaġġar u l-akkomodazzjoni li huma assoċjati
direttament mal-laqgħat tal-Kumitat għandhom jitħallsu
mill-Parti ta' fejn tkun saret il-laqgħa. Il-Kumitat jista' jistabbilixxi
Gruppi Tekniċi Konġunti ta' Ħidma dwar suġġetti
speċifiċi fejn il-Partijiet iħossu li dan huwa xieraq.
4. Il-parteċipazzjoni ta' xi entità
Ukraina rilevanti għall-Impriża Konġunta Galileo jew
għall-Awtorità Ewropea tas-Sorveljanza tal-GNSS hija possibbli skont
il-leġiżlazzjoni u l-proċeduri applikabbli.
5. Il-Partijiet għandhom
iħeġġu aktar skambju ta' informazzjoni dwar in-navigazzjoni
bis-satellita fost l-istituzzjonijiet u l-intrapriżi
taż-żewġ naħat.
Artikolu 15
Finanzjament
1. L-ammont u l-arranġamenti
tal-kontribuzzjoni Ukraina lill-programm GALILEO permezz tal-Impriża
Konġunta Galileo se jkunu soġġetti għal ftehim separat,
soġġett għall-konformità mal-arranġamenti istituzzjonali
tal-leġiżlazzjoni applikabbli.
2. Il-Partijiet għandhom jieħdu
l-passi kollha raġonevoli u jużaw l-aħjar sforzi, skont
il-liġijiet u r-regolamenti tagħhom, sabiex jitħeffef
id-dħul u l-permanenza fit-territorju rispettiv tagħhom, u
l-ħruġ minnu, ta' persuni, kapital, materjal, dejta u tagħmir
involut jew użat f'attivitajiet koperattivi taħt dan il-Ftehim.
3. Mingħajr ħsara
għall-paragrafu 2, meta skemi koperattivi speċifiċi ta'
Parti waħda jipprovdu appoġġ finanzjarju lill-parteċipanti
mill-Parti l-oħra, għotjiet jew kontribuzzjonijiet finanzjarji
bħal dawn minn Parti għall-parteċipanti tal-Parti l-oħra
b'sostenn għal dawk l-attivitajiet għandhom jingħataw
eżenzjoni mit-taxxa u d-dwana skont il-liġijiet u r-regolamenti
applikabbli fit-territorji ta' kull Parti.
Artikolu 16
Konsultazzjoni
u soluzzjoni għat-tilwim
1. Il-Partijiet għandhom minnufih
jikkonsultaw, fuq it-talba ta' waħda minnhom, dwar kull kwistjoni li
tirriżulta mill-interpretazzjoni jew l-applikazzjoni ta' dan il-Ftehim.
Kull tilwima dwar l-interpretazzjoni jew l-applikazzjoni ta' dan il-ftehim
għandha tissolva b'konsultazzjonijiet ta' ħbiberija bejn il-Partijiet.
2. Il-paragrafu 1 ma
għandux iżomm il-Partijiet milli jkollhom rikors
għall-proċeduri ta' soluzzjoni għat-tilwim taħt il-Ftehim
ta' Assoċjazzjoni u Koperazzjoni li jistabbilixxi assoċjazzjoni bejn
il-Komunitajiet Ewropej u l-Istati Membri tagħha, u l-Ukraina. 
Artikolu 17
Dħul
fis-seħħ u terminazzjoni
1. Dan il-Ftehim għandu jidħol
fis-seħħ fl-ewwel jum tax-xahar wara d-data li l-Partijiet ikunu
nnotifikaw lil xulxin dwar tmiem il-proċeduri neċessarji għal
dan il-għan. In-notifiki għandhom jintbagħtu lis-Segretarju
Ġenerali tal-Kunsill tal-Unjoni Ewropea u dan għandu jkun
id-depożitarju ta' dan il-Ftehim.
2. L-iskadenza jew it-terminazzjoni ta' dan
il-ftehim ma jaffettwax il-validità jew kemm itulu xi arranġamenti li saru
skont dan jew xi drittijiet u obbligi speċifiċi li jkunu
ġġarrbu fil-qasam tad-drittijiet tal-proprjetà intellettwali.
3. Dan il-Ftehim jista' jiġi emendat bi
ftehim reċiproku bil-miktub bejn il-partijiet. Kull emenda għandha
tidħol fis-seħħ fl-ewwel jum tax-xahar wara d-data li
l-Partijiet ikunu nnotifikaw lid-depożitarju dwar it-tmiem
tal-proċeduri neċessarji għal dan il-għan.
4. Dan il-Ftehim għandu jibqa'
fis-seħħ għal perjodu ta' ħames snin u jiġġedded
bi ftehim komuni bejn il-Partijiet għal perjodi addizzjonali ta'
ħames snin fi tmiem l-ewwel perjodu ta' ħames snin. Kull Parti tista'
tittermina dan il-Ftehim billi tinforma b'avviż bil-miktub lill-parti
l-oħra tliet xhur minn qabel.
Dan il-Ftehim qed isir idduplikat fil-lingwa
Ċeka, Daniża, Estonjana, Finlandiża, Franċiża,
Ġermaniża, Griega, Ingliża, Latvjana, Litwana, Maltija,
Olandiża, Pollakka, Portugiża, Slovakka, Slovena, Spanjola,
Svediża, Taljana, Ukraina, u Ungeriża, u t-testi kollha huma
ugwalment awtentiċi.
MEMORANDUM TA' SPJEGAZZJONI
1.           KUNTEST TAL-PROPOSTA
L-Ukraina hija waħda mit-tmien
pajjiżi b'kompetenza teknoloġika sinifikanti li hija importanti
fit-tagħmir, l-applikazzjonijiet u t-teknoloġija reġjonali
tan-navigazzjoni bis-satellita.
L-industrija spazjali Ukraina hija fost
il-mexxejja dinjin fid-disinn u l-produzzjoni ta' lanċaturi u komponenti
kritiċi tas-Sistema Globali ta' Navigazzjoni bis-Satellita (GNSS).
Mis-sena 2000 l-Ukraina wriet interess
fil-proġetti Ewropej tal-GNSS u żviluppat kontribuzzjoni tagħha
għat-Test Bed tas-Sistema reġjonali tal-EGNOS, prekursur ta' Galileo.
Ilhom mill-2010 jsiru diskussjonijiet sabiex il-kopertura tal-EGNOS testendi
għat-territorju tal-Ukraina. Il-kopertura tal-EGNOS tal-Ukraina se żżid
l-integrità tal-EGNOS fil-Lvant tal-Polonja, ir-Rumanija u l-Bulgarija.
Fis-7 ta' Ottubru 2003,
is-summit bejn l-UE u l-Ukraina adotta d-Dikjarazzjoni Konġunta Ukraina-UE
dwar il-Koperazzjoni fin-Navigazzjoni bis-Satellita.
Fit-8 ta' Ottubru 2004,
il-Kunsill awtorizza lill-Kummissjoni biex jinfetħu negozjati mal-Ukraina
għall-konklużjoni ta' Ftehim ta' Koperazzjoni dwar Sistema Globali
ta' Navigazzjoni Ċivili bis-Satellita.
Fl-1 ta' Diċembru 2005
ġie ffirmat il-Ftehim ta' Koperazzjoni dwar Sistema Globali ta'
Navigazzjoni Ċivili bis-Satellita bejn l-Ukraina, minn naħa, u
l-Komunità Ewropea u l-Istati Membri tagħha, min-naħa l-oħra.
Dan il-Ftehim se jippermetti l-estensjoni
tal-EGNOS lill-Ukraina u l-kollaborazzjoni f'oqsma
bħall-istandardizzazzjoni, iċ-ċertifikazzjoni, l-ispettru tar-radju,
il-koperazzjoni industrijali u l-iżvilupp kummerċjali u tas-suq. 
L-Istati Membri firmatarji tal-Unjoni Ewropea
temmew il-proċeduri interni rispettivi tagħhom relatati mad-dħul
fis-seħħ ta' dan il-ftehim.
Il-Bulgarija u r-Rumanija għandhom isiru
partijiet mill-ftehim bil-konklużjoni ta' protokoll skont
l-Artikolu 6(2) tal-Att dwar il-kundizzjonijiet tal-adeżjoni
tar-Repubblika tal-Bulgarija u r-Rumanija u l-aġġustamenti
għat-trattati li fuqhom tissejjes l-Unjoni Ewropea. 
Il-Kunsill huwa mitlub jadotta l-proposta
għal Deċiżjoni li ġejja dwar il-konklużjoni tal-ftehim
f'isem l-Unjoni Ewropea wara l-approvazzjoni mill-Parlament Ewropew.
2012/0274 (NLE)
Proposta għal
DEĊIŻJONI TAL-KUNSILL
dwar il-konklużjoni tal-Ftehim ta'
Koperazzjoni dwar Sistema Globali ta' Navigazzjoni Ċivili bis-Satellita
(GNSS) bejn il-Komunità Ewropea u l-Istati Membri tagħha u l-Ukraina
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 172
flimkien mal-Artikolu 218(6)(a) tiegħu,
Wara li kkunsidra l-proposta mingħand
il-Kummissjoni Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidra l-kunsens tal-Parlament
Ewropew[1],
Billi:
(1)       Fit-8 ta' Ottubru 2004,
il-Kunsill awtorizza lill-Kummissjoni biex jinfetħu negozjati mal-Ukraina
għall-konklużjoni ta' Ftehim ta' Koperazzjoni dwar Sistema Globali
ta' Navigazzjoni Ċivili bis-Satellita (GNSS).
(2)       Skont id-Deċiżjoni
tal-Kunsill tal-15 ta' Novembru 2005, il-Ftehim ta' Koperazzjoni
dwar Sistema Globali ta' Navigazzjoni Ċivili bis-Satellita (GNSS) (minn
hawn 'il quddiem jissejjaħ "il-Ftehim") bejn il-Komunità Ewropea
u l-Istati Membri tagħha, minn naħa, u l-Ukraina min-naħa l-oħra,
ġie ffirmat fl-1 ta' Diċembru 2005.
(3)       Dan il-Ftehim ta'
Koperazzjoni jippermetti koperazzjoni eqreb mal-Ukraina fil-qasam
tan-navigazzjoni bis-satellita. Dan se jimplimenta għadd ta' elementi
tal-programmi Ewropej ta' navigazzjoni bis-satellita.
(4)       Il-Ftehim għandu
jiġi approvat f'isem l-Unjoni Ewropea.
ADOTTA DIN ID-DEĊIŻJONI: 
Artikolu 1
Il-Ftehim ta' Koperazzjoni dwar Sistema
Globali ta' Navigazzjoni Ċivili bis-Satellita (GNSS) bejn il-Komunità
Ewropea u l-Istati Membri tagħha, minn naħa, u l-Ukraina
min-naħa l-oħra, qed ikun hawnhekk approvat f'isem l-Unjoni Ewropea.
Il-kontenut tal-Ftehim huwa mehmuż ma'
din id-Deċiżjoni.
Artikolu 2
Il-President tal-Kunsill għandu jinnomina
l-persuna awtorizzata biex tagħti n-notifika, f'isem l-Unjoni, kif
stabbilit fl-Artikolu 17(1) tal-Ftehim, u għandu jagħmel din
in-notifika:
'Minħabba d-dħul fis-seħħ
tat-Trattat ta' Lisbona fl-1 ta' Diċembru 2009, l-Unjoni
Ewropea ssostitwixxiet u ssuċċediet lill-Komunità Ewropea u minn dik
id-data teżerċita d-drittijiet kollha u tassumi l-obbligi kollha
tal-Komunità Ewropea. Għaldaqstant, ir-referenzi għall-"Komunità
Ewropea" fil-kontenut tal-Ftehim iridu jinqraw bħala "l-Unjoni
Ewropea".'
Artikolu 3
Il-pożizzjoni li għandha tieħu
l-Unjoni fil-Kumitat ta' Tmexxija tal-GNSS u fil-Gruppi Tekniċi
Konġunti ta' Ħidma, kif inhu msemmi fl-Artikolu 14 tal-Ftehim,
għandha tiġi adottata mill-Kunsill, fuq proposta mingħand
il-Kummissjoni.
Artikolu 4 
Din id-Deċiżjoni għandha
tidħol fis-seħħ fil-jum tal-adozzjoni tagħha. Din
għandha tiġi ppubblikata f'Il-Ġurnal Uffiċjali tal-Unjoni
Ewropea[2].
Magħmul fi Brussell,
                                                                       Għall-Kunsill
                                                                       Il-President
[1]               Il-kunsens ingħata fi […201.].
[2]               Id-data tad-dħul fis-seħħ tal-Ftehim se
tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat
Ġenerali tal-Kunsill.